|  |
| --- |
| Pressemeddelelse |
| København 23.11.2020 |

# Ny bog sparker Foreningsdanmark bagi

#### Der er brug for at sætte fokus på organisationsledelse i Danmark. Både fordi veldrevne organisationer er helt afgørende for vores samfund, men også fordi god organisationsledelse aldrig tidligere er blevet defineret. Det bliver det nu i den netop udkomne bog God Organisationsledelse, der sætter standarden for ledelsen af danske fremtidsduelige organisationer.

Danmark er et unikt foreningsland. Landets organisationer er helt afgørende for udviklingen af dansk politik, håndteringen af det danske arbejdsmarked og varetagelsen af alle former for særinteresser. Men hvad sker, hvis organisationerne mister deres styrke og gennemslagskraft? Forfatter Thomas Torp tager emnet op i sin netop publicerede bog *God Organisationsledelse.*

”Vi er nødt til at definere god organisationsledelse og begynde at diskutere vigtigheden af, at vores organisationer er veldrevne og stærke. Det er væsentligt at sætte fokus på dette omgående, fordi der er nogle røde advarselslamper, der blinker. Nogle få organisationer vokser sig i disse år kæmpestore, mens de mindre og mellemstore kæmper en hård kamp. Der er brug for, at alle er stærke. Både de store, de mellemstore og de små. Det er vitalt for vores samfundsmodel og alle forskellige interesser,” siger forfatter Thomas Torp.

51-årige Thomas Torp har arbejdet med forenings- og organisationsledelse i 35 år. Fra ungdomspolitik til bl.a. pressechef og chef for politisk-økonomisk afdeling i Det Konservative Folkeparti på Christiansborg, cheføkonom hos Ejendom Danmark, vicedirektør i Dansk Ejendomsmæglerforening til i dag at være administrerende direktør hos erhvervsorganisationen GRAKOM. Debat- og håndbogen *God Organisationsledelse* er blevet til på baggrund af Thomas Torps omfattende erfaringer og store passion for emnet.

”Der er brug for at give Foreningsdanmark et spark bagi. Der er nogle åbenlyse problematikker, som vi simpelthen skal forholde os til, diskutere og håndtere. Hvis de små og mellemstore organisationer forsvinder, så skader det vores samfund, vores demokrati og vores erhvervsliv. Der vil være alt for mange, der ikke føler sig repræsenterede, når de ikke længere har deres egen særlige forening,” påpeger Thomas Torp, der derfor nu slår et slag for de mere end 80.000 foreninger og organisationer i Danmark og samtidig præsenterer løsninger og fremtidssikrende initiativer.

I debat- og håndbogen findes både konkrete værktøjer, oplæg til diskussioner, gode ideer, oplevelser fra det virkelige liv og kontante iagttagelser af det helt særlige ved at lede en medlemsorganisation anno 2020.

”Mit hjerte har banket for organisationsledelse, siden jeg engagerede mig ind i ungdomspolitik som 15-årig. Derfor denne bog som både er en hyldest og en opsang til Danmarks særlige model. Vi kan godt gøre det bedre! Derfor er tiden kommet til at definere og diskutere god organisationsledelse, så vi kan sikre Foreningsdanmark i fremtiden. Det er vigtigt for os alle sammen,” siger Thomas Torp.